Secția pentru judecători a CSM, reacție după declarațiile lui Gigi Becali
Reacția a venit după ce ProSport a redat „mai multe alegaţii formulate de o persoană publică, domnul George Becali, referitoare la un magistrat care a pronunţat o soluţie în raport de care domnia sa manifestă interes”.
„Secţia pentru judecători subliniază că afirmaţiile formulate, referitoare la o posibilă legătură între soluţia pronunţată şi pretinsa etnie a doamnei judecător, la aspectul fizic al magistratului, la faptul că persoana publică respectivă s-a interesat şi a aflat că judecătoarea ar fi formulat remarci reprobabile la adresa unor avocate, precum şi că soluţia a fost pronunţată în alt cadru decât cel legal pentru toţi cetăţenii, respectiv „în sufragerie”, depăşesc orice limită admisibilă a discursului public critic într-o societate democratică faţă de o soluţie pronunţată într-un dosar şi au potenţialul de a încălca independenţa magistratului”, a transmis Secţia pentru judecători a CSM într-un comunicat de presă.
De asemenea, Secția pentru judecători a CSM subliniază că hotărârile judecătorești sunt supuse controlului judiciar conform prevederilor legale, iar critici pot fi aduse prin intermediul căilor de atac disponibile.
Sursa citată a transmis că, de asemenea, legislația stabilește condițiile în care pot fi aduse la cunoștința eventualele conduite care contravin standardului profesional impus judecătorilor și îndeamnă la conștientizarea efectului pe care limbajul public folosit în adresa corpului magistraților îl are asupra imaginii și încrederii cetățenilor în justiție.
Becali, declarații controversate la adresa unei judecătoare
Gigi Becali a declarat că în opinia sa, în cazul în care o judecătoare ar vedea „brățări, diamante” la o avocată, aceasta ar pierde procesul în dosarul legat de palmaresul echipei.
„Era de etnie, nu că denigrez etnia, dar vreau să zic că a dat o hotărâre…”, a spus acesta.
FCSB a câștigat titlul în Superliga după 9 ani
Amintim că FCSB a reușit să câștige primul titlu din România după o pauză de 9 ani. Echipa condusă de Gigi Becali a dominat Superliga de la început până la sfârșit. Cristi Borcea a apreciat performanțele roș-albaștrilor în acest sezon.
Gigi Becali a celebrat câștigarea titlului în Superligă după o așteptare de 9 ani. Investițiile făcute de omul de afaceri au dat rezultate, iar acum echipa din București se pregătește pentru preliminariile Champions League. Ultima dată când roș-albaștrii au ocupat prima poziție, acesta se afla în închisoare. Mai multe puteți citi aici.